b'\n_START_ARTICLE_\nKotatsu\n_START_PARAGRAPH_\nEn kotatsu (\xe7\x82\xac\xe7\x87\xb5) er en form for opvarmet bord best\xc3\xa5ende af en lav tr\xc3\xa6ramme d\xc3\xa6kket af en futon eller tungt t\xc3\xa6ppe, hvorp\xc3\xa5 der er lagt en bordplade. Nedenunder er der en varmekilde, der ofte er indbygget i selve rammen. Kotatsu bruges n\xc3\xa6sten udelukkende i Japan, men lignende m\xc3\xb8bler kan ogs\xc3\xa5 findes i andre lande.\n_START_SECTION_\nHistorie\n_START_PARAGRAPH_\nHistorien om kotatsuen tager sin begyndelse i Muromachi-perioden i det 14. \xc3\xa5rhundrede. Det begyndte med det japanske fors\xc3\xa6nkede fyrsted kaldet irori, der benyttedes til at lave mad og opvarme huse, og som blev opvarmet med tr\xc3\xa6kul. I det 14. \xc3\xa5rhundrede indf\xc3\xb8rte man imidlertid en platform af tr\xc3\xa6 at sidde p\xc3\xa5 omkring ved irorien, og dens funktion som sted at lave mad blev derved adskilt fra den at sidde ved den. Ovenp\xc3\xa5 platformen placerede et vatt\xc3\xa6ppe kaldet oki, som fangede og fastholdt varmen fra de br\xc3\xa6ndende tr\xc3\xa6kul. Denne tidlige forg\xc3\xa6nger til kotatsuen kaldtes for en hori-gotatsu (\xe6\x8e\x98\xe3\x82\x8a\xe7\x82\xac\xe7\x87\xb5), et ord der er sammensat af kanjiene \xe6\x8e\x98-\xe3\x82\x8a (hori) der betyder at grave, \xe7\x82\xac (ko) der betyder fakkel eller ild, og \xe7\x87\xb5 (tatsu) der betyder fodvarmer._NEWLINE_Udformningen af hori-gotatsuen blev lettere \xc3\xa6ndret i Edo-perioden i det 17. \xc3\xa5rhundrede, idet man nu i stedet for en fors\xc3\xa6nkning lavede et firkantet hul i gulvet som platformen blev placeret over. T\xc3\xa6ppet blev placeret ovenp\xc3\xa5 p\xc3\xa5 platformen, som folk nu kunne sidde med benene under for at holde sig varme._NEWLINE_Den flytbare kotatsu blev senere skabt som en videreudvikling af konceptet med hori-gotatsu, da tatami-m\xc3\xa5tter blev popul\xc3\xa6re i japanske hjem. I stedet for at placere tr\xc3\xa6kullene i irorien, blev de placeret i en lerkrukke p\xc3\xa5 tatami-m\xc3\xa5tterne, hvilket gjorde kotatsuen transportabel og ikke l\xc3\xa6ngere afh\xc3\xa6ngig af et hul under den. Denne mere moderne form for kotatsu kaldes for oki-gotatsu (\xe7\xbd\xae\xe3\x81\x8d\xe7\x82\xac\xe7\x87\xb5), et ord der er sammensat af kanjiene \xe7\xbd\xae\xe3\x81\x8d (oki) der betyder anbringelse, \xe7\x82\xac (ko) der betyder fakkel eller ild, og \xe7\x87\xb5 (tatsu) der betyder fodvarmer._NEWLINE_I midten af det 20. \xc3\xa5rhundrede blev tr\xc3\xa6kul erstattet af elektricitet som varmekilde. I stedet for at have en lerpotte med tr\xc3\xa6kul under kotatsuen, blev det nu muligt at s\xc3\xa6tte str\xc3\xb8m og dermed varme direkte til kotatsuen. P\xc3\xa5 den m\xc3\xa5de blev kotatsuen fuldst\xc3\xa6ndig mobil, s\xc3\xa5 l\xc3\xa6nge der var elektricitet til r\xc3\xa5dighed, og som f\xc3\xb8lge heraf blev det almindeligt i japanske hjem.\n_START_SECTION_\nBrug\n_START_PARAGRAPH_\nI det 21. \xc3\xa5rhundrede best\xc3\xa5r en kotatsu typisk af et elektrisk varmeapparat sat fast til rammen, der nu ikke n\xc3\xb8dvendigvis l\xc3\xa6ngere er af tr\xc3\xa6 men ogs\xc3\xa5 kan v\xc3\xa6re lavet af plastik eller andre materialer. Som regel placeres et uldent t\xc3\xa6ppe (eller shitagake) over rammen og varmeapparatet og under bordpladen. Dette t\xc3\xa6ppe d\xc3\xa6kkes af et andet tykkere t\xc3\xa6ppe kaldet kotatsu-gake (\xe7\x81\xab\xe7\x87\xb5\xe6\x8e\x9b\xe5\xb8\x83). En kotatsu-gake er ofte dekorativ og kan v\xc3\xa6re designet til at matche indretningen i hjemmet. Folk sidder p\xc3\xa5 gulvet eller p\xc3\xa5 zabuton-puder med benene under bordet og t\xc3\xa6ppet over den nedre del af kroppen. Kotatsuen blev designet, da folk for det meste bar traditionelt japansk t\xc3\xb8j, hvor varmen kommer ind gennem bunden af kimonoen og forlader der ved halsen og s\xc3\xa5ledes opvarmer hele kroppen._NEWLINE_De fleste japanske hjem er ikke isolerede i samme grad som i vesten og har ikke centralvarme men benytter sig i stedet af opvarmning af enkelte rum. Opvarmning er imidlertid dyr p\xc3\xa5 grund af den manglende isolering og udformningen af hjemmene. Her er en kotatsu en relativ billig m\xc3\xa5de at holde varmen p\xc3\xa5, da futonerne holder p\xc3\xa5 den varme luft. Familier kan v\xc3\xa6lge at koncentrere deres aktiviteter til dette sted i hjemmet for at spare p\xc3\xa5 energien. Om sommeren kan det ske, at t\xc3\xa6pperne bliver fjernet, og at kotatsuen bliver brugt som et normalt bord._NEWLINE_Det er muligt at sove under et kotatsu, men med mindre man er lille, vil man ikke blive d\xc3\xa6kket fuldst\xc3\xa6ndigt. Det anses generelt for acceptabelt for en lur men ikke til en nattes\xc3\xb8vn. Ens krop er ikke fuldst\xc3\xa6ndig d\xc3\xa6kket, bev\xc3\xa6gelser g\xc3\xb8r varmen uj\xc3\xa6vn, og bordet er lavt, s\xc3\xa5 man risikerer at br\xc3\xa6nde sig p\xc3\xa5 varmeapparatet, hvis man kommer til at r\xc3\xb8re det, mens man vender sig i s\xc3\xb8vne. B\xc3\xb8rn fort\xc3\xa6lles traditionelt, at de vil blive fork\xc3\xb8lede, hvis de sover under en kotatsu. K\xc3\xa6ledyr s\xc3\xa5 som katte sover imidlertid j\xc3\xa6vnligt under kotatsu og er sm\xc3\xa5 nok til at kunne v\xc3\xa6re fuldst\xc3\xa6ndig under den. Dette ikke ulig katte der i vestlige lande sover p\xc3\xa5 riste til gulvvarme, hvilket normalt ikke findes i japanske hjem._NEWLINE_I vinterm\xc3\xa5nederne er kotatsuen ofte centrum for det japanske hjemmeliv. Om aftene samles familiemedlemmerne omkring kotatsuen for at hygge sig med mad, fjernsyn, spil og samtaler, mens den nederste del af kroppene bliver holdt varme. Det er blevet sagt, at "n\xc3\xa5r du f\xc3\xb8rst er under kotatsuen, forsvinder alle dine bekymringer, mens en famili\xc3\xa6r varme tager over, og du bliver fuldst\xc3\xa6ndig afslappet."\n_START_SECTION_\nAndre lande\n_START_PARAGRAPH_\nEt lignende m\xc3\xb8bel kaldet korsi bruges i Iran. Et andet lignende m\xc3\xb8bel kaldet sandali har v\xc3\xa6ret brugt i \xc3\xa5rhundreder i Tajikistan og Afghanistan og bruges stadig i dag i mange traditionelle hjem som et varmt sted at spise mad for en familie. Ogs\xc3\xa5 i Spanien og Portugal finder man et lignende m\xc3\xb8bel kaldet mesa camilla, der er et lille rundt bord med et varmeapparat nedenunder.'